C 100/1

OZNÁMENIE KOMISIE

Usmernenia pre hospodárske subjekty a orgány dohľadu nad trhom k praktickému uplatňovaniu článku 4 nariadenia (EÚ) 2019/1020 o dohľade nad trhom a súlade výrobkov

(Text s významom pre EHP)

(2021/C 100/01)

1. ÚVOD

V nariadení Európskeho parlamentu a Rady (EÚ) 2019/1020 o dohľade nad trhom a súlade výrobkov (1) (ďalej len „nariadenie“) sa zavádza komplexný rámec na ochranu spotrebiteľov pred nebezpečnými a nevyhovujúcimi výrobkami a na poskytovanie rovnakých podmienok pre hospodárske subjekty.

Jednotný trh EÚ poskytuje hospodárskym subjektom prístup k spotrebiteľom a ďalším koncovým používateľom vo všetkých členských štátoch za predpokladu, že tieto subjekty a ich výrobky spĺňajú právne požiadavky EÚ zamerané na zaistenie bezpečnosti, environmentálneho správania a iných aspektov verejného záujmu. Tieto požiadavky overujú a presadzujú orgány dohľadu nad trhom a orgány zodpovedné za kontrolu výrobkov vstupujúcich na trh EÚ (2) (ďalej len „pohraničné orgány“). Môže to byť náročné najmä pri predaji na diaľku.

Súlad s požiadavkami by mali zabezpečiť nové pravidlá týkajúce sa dohľadu nad trhom a súladu výrobkov. Tieto pravidlá pomáhajú vytvoriť rovnaké podmienky, t. j. chrániť podniky, ktoré vyrábajú vyhovujúce výrobky, pred nekalou súťažou. Navyše bránia tomu, aby orgánom dohľadu nad trhom vznikali neprimerané náklady na vyšetrovanie.

Tieto usmernenia sa týkajú vykonávania kľúčového ustanovenia nariadenia: článku 4 „Úlohy hospodárskych subjektov, pokiaľ ide o výrobky, na ktoré sa vzťahujú určité harmonizačné právne predpisy Únie“ (pozri bod 6). V článku 4 sa v podstate vyžaduje, aby pre určité výrobky uvádzané na trh EÚ existoval v EÚ hospodársky subjekt, ktorý na požiadanie poskytne príslušným orgánom informácie alebo prijme určité opatrenie. Táto požiadavka sa bude uplatňovať od 16. júla 2021 (článok 44 nariadenia).

Tieto usmernenia obsahujú návod, ako by hospodárske subjekty mali vykonávať článok 4:

— v bode 2 sa vysvetľuje jeho rozsah pôsobnosti a to, ktorý hospodársky subjekt by mal konať ako hospodársky subjekt uvedený v článku 4 pre daný výrobok,

— v bode 3 sa objasňujú úlohy hospodárskeho subjektu uvedeného v článku 4 a

— v bode 4 sa uvádzajú podrobnejšie informácie o praktickom uplatňovaní článku 4 podľa typov hospodárskych subjektov, ktoré konajú ako hospodárske subjekty uvedené v článku 4.

Keďže cieľom článku 4 je uľahčiť prácu orgánov dohľadu nad trhom a pohraničných orgánov, ďalej v bode 5 sa uvádza, ako môžu orgány využiť tieto požiadavky v praxi.

Tieto usmernenia sú navrhnuté tak, aby pomáhali hospodárskym subjektom a orgánom a uľahčovali jednotné vykonávanie. Týkajú sa iba vykonávania článku 4 a neuplatňujú sa na právne predpisy EÚ o výrobkoch, ktoré v ňom nie sú uvedené a ktorými sa môžu ukladať podobné, ale odlišné požiadavky (3). Usmernenia odkazujú na požiadavky podľa harmonizačných právnych predpisov EÚ platné v deň prijatia týchto usmernení. Komplexné usmernenia týkajúce sa harmonizačných právnych predpisov EÚ sú k dispozícii v modrej príručke, na ktorú tieto usmernenia odkazujú (4). Komisia bude usmernenia aktualizovať na základe ďalšieho legislatívneho vývoja v iných oblastiach, ako je napríklad akt o digitálnych službách (5).

Tento dokument je len usmernením – právnu záväznosť má iba samotné znenie nariadenia. V usmerneniach sa odrážajú názory Európskej komisie a ako také nie sú právne záväzné. Záväzný výklad právnych predpisov EÚ je vo výlučnej právomoci Súdneho dvora Európskej únie. Názory vyjadrené v tomto dokumente nemôžu predurčovať stanovisko, ktoré by Komisia mohla zaujať pred Súdnym dvorom. Komisia ani žiadna osoba konajúca v jej mene nie je zodpovedná za použitie týchto informácií.

2. ROZSAH PÔSOBNOSTI A UPLATŇOVANIE

2.1. Rozsah pôsobnosti

Hospodársky subjekt uvedený v článku 4 sa vyžaduje vtedy, keď výrobok:

— patrí do rozsahu pôsobnosti jednej alebo viacerých smerníc alebo nariadení uvedených v článku 4 ods. 5 alebo iných právnych predpisov, ktoré výslovne odkazujú na článok 4. Tieto „sektorové právne predpisy“ sa týkajú bezpečnosti hračiek, elektrických zariadení, rádiových zariadení, elektromagnetickej kompatibility, obmedzenia nebezpečných látok v elektrických a elektronických zariadeniach (ďalej len „RoHS“), energeticky významných výrobkov (ďalej len „ekodizajn“), plynových spotrebičov, stavebných výrobkov, strojových zariadení, zariadení vo voľnom priestranstve („hluk vo voľnom priestranstve“), zariadení na použitie v potenciálne výbušnej atmosfére (ATEX), tlakových zariadení, jednoduchých tlakových nádob, pyrotechnických výrobkov, rekreačných plavidiel, meradiel, váh s neautomatickou činnosťou, osobných ochranných prostriedkov a bezpilotných leteckých systémov (6) (ďalej len „drony“) (7) a

— sa uvádza na trh EÚ (8) – t. j. sprístupňuje sa (dodáva sa na distribúciu, spotrebu alebo používanie na trhu EÚ v rámci obchodnej činnosti, či už za poplatok alebo bezplatne) prvýkrát na trhu Únie (9) – 16. júla 2021 alebo po tomto dátume (článok 4 ods. 1 a článok 44 nariadenia). Výrobky ponúkané na predaj online alebo prostredníctvom iných prostriedkov predaja na diaľku sa považujú za sprístupnené na trhu, ak je ponuka určená koncovým používateľom v EÚ. Ponuka na predaj sa považuje za zacielenú na koncových používateľov v EÚ, ak príslušný hospodársky subjekt akýmkoľvek spôsobom smeruje svoju činnosť do členského štátu (článok 6 nariadenia) (určuje sa to v jednotlivých prípadoch zohľadnením relevantných faktorov, ako sú zemepisné oblasti, do ktorých je možná dodávka tovaru, jazyky použité pre ponuku alebo objednávanie, platobné prostriedky atď. (10)).

Z toho vyplýva, že hospodársky subjekt, ktorý zamýšľa 16. júla 2021 alebo po tomto dátume uviesť na trh EÚ výrobok, na ktorý sa vzťahuje článok 4, musí najprv zabezpečiť, že v EÚ bude existovať hospodársky subjekt uvedený v článku 4. Ak to neurobí, takéto výrobky sa nemôžu uviesť na trh EÚ 16. júla 2021 alebo neskôr.

2.2. Určenie hospodárskeho subjektu uvedeného v článku 4

Štyri typy hospodárskych subjektov môžu konať ako hospodársky subjekt uvedený v článku 4:

— výrobca (11) usadený v EÚ,

— dovozca (12) (podľa vymedzenia usadený v EÚ), ak výrobca nie je usadený v Únii,

— splnomocnený zástupca (13) (podľa vymedzenia usadený v EÚ) s písomným splnomocnením od výrobcu, v ktorom splnomocneného zástupcu poveruje plnením úloh stanovených v článku 4 ods. 3 v mene výrobcu,

— poskytovateľ logistických služieb (14) usadený v EÚ, ak neexistuje výrobca, dovozca alebo splnomocnený zástupca usadený v Únii.

V bode 4 sú uvedené podrobnosti o úlohe týchto hospodárskych subjektov podľa sektorových právnych predpisov a o tom, ako súvisia s ich úlohami podľa článku 4.

Hospodárske subjekty konajúce ako hospodársky subjekt uvedený v článku 4 sa určujú najmä v závislosti od dodávateľského reťazca. Rámček 1 obsahuje krátky návod a ďalej je uvedené podrobnejšie vysvetlenie.

Rámček 1

Hospodársky subjekt uvedený v článku 4 v rôznych dodávateľských reťazcoch

Krok 1: Ak výrobca (bez ohľadu na to, či je usadený v EÚ) písomne poveril splnomocneného zástupcu, aby vykonával konkrétne úlohy podľa článku 4, tento zástupca je hospodárskym subjektom uvedeným v článku 4. V ostatných prípadoch to závisí od dodávateľského reťazca.

Krok 2: Výrobky od výrobcov usadených v EÚ, bez ohľadu na to, či sa predávajú online alebo v kamenných obchodoch, vo všeobecnosti uvádza na trh príslušný výrobca v EÚ (15). Pre takéto výrobky je výrobca v EÚ hospodárskym subjektom uvedeným v článku 4 (pokiaľ nevymenoval splnomocneného zástupcu na vykonávanie úloh podľa článku 4).

Krok 3: Výrobky od výrobcov usadených mimo EÚ, ktoré sa predávajú v kamenných obchodoch v EÚ, v zásade uvádza na trh EÚ dovozca (16). Pre takéto výrobky je dovozca hospodárskym subjektom uvedeným v článku 4 (pokiaľ výrobca nevymenoval splnomocneného zástupcu na vykonávanie úloh podľa článku 4). V bode 4.2 sa vysvetľuje, čo sa deje v prípade, že ten istý druh výrobku dováža viac dovozcov.

Krok 4: Pre výrobky od výrobcov usadených mimo EÚ, ktoré sa ponúkajú na predaj online (alebo prostredníctvom iných možností predaja na diaľku), môže takisto existovať dovozca, napr. ak sám ponúka výrobok na predaj online alebo ho predáva distribútorovi, ktorý ho takto ponúka.

Krok 5: Ak neexistuje dovozca, ale s výrobkom nakladá poskytovateľ logistických služieb usadený v EÚ, tento poskytovateľ logistických služieb je hospodárskym subjektom uvedeným v článku 4 (pokiaľ výrobca nevymenoval splnomocneného zástupcu na vykonávanie úloh podľa článku 4). Poskytovateľ logistických služieb, na rozdiel od dovozcov a splnomocnených zástupcov, nemusí mať automaticky formálne prepojenie s výrobcom, ktoré by mu umožňovalo vykonávať úlohy hospodárskeho subjektu uvedeného v článku 4. Musia preto uzavrieť dohodu s hospodárskymi subjektmi, ktorým poskytujú logistické služby (ďalej len „klienti“), aby zabezpečili, že najprv získajú od klienta alebo priamo od výrobcu prostriedky potrebné na plnenie svojich povinností vyplývajúcich z postavenia hospodárskeho subjektu uvedeného v článku 4 (pozri bod 4.4).

Krok 6: Ak sa výrobok prepravuje z územia mimo EÚ priamo koncovému používateľovi v EÚ a ak bol vykonávaním konkrétnych úloh podľa článku 4 písomne poverený splnomocnený zástupca, stáva sa hospodárskym subjektom uvedeným v článku 4. Ak výrobca nevymenoval splnomocneného zástupcu, výrobok sa nesmie ponúkať na predaj koncovým používateľom v EÚ. Hospodársky subjekt, ktorý plánuje ponúkať výrobok na predaj (17) koncovým používateľom v EÚ, musí zabezpečiť, aby výrobca vymenoval pre tento výrobok splnomocneného zástupcu (pozri rámček 2).

Rámček 2

Z pohľadu hospodárskeho subjektu usadeného mimo EÚ, ktorý plánuje ponúkať výrobky na predaj online spotrebiteľom alebo iným koncovým používateľom v EÚ: Ako si zabezpečím hospodársky subjekt uvedený v článku 4? (príklad)

— Najprv overte, či sú dané výrobky určené na trh EÚ a či sú v súlade s právnymi predpismi EÚ. V prípade pochybností sa obráťte na výrobcu. — Ak je to v poriadku, overte u výrobcu, či už vymenoval splnomocneného zástupcu pre tieto výrobky. — Ak ho už vymenoval, uistite sa, že názov a kontaktné údaje splnomocneného zástupcu sú uvedené v súlade s požiadavkami (pozri bod 2.3). — Ak ho nevymenoval, preskúmajte (v spolupráci s výrobcom) tieto možnosti: — Ak zamýšľate ponúkať výrobky na predaj na obchodnom mieste online (pozri bod 2.4), ponúka toto obchodné miesto splnomocneného zástupcu alebo logistické služby? — Ak už predávate výrobky, pre ktoré sa vyžaduje splnomocnený zástupca v EÚ alebo podobný subjekt (napr. kozmetické výrobky, zdravotnícke pomôcky a vybavenie námorných lodí), mal by tento subjekt záujem byť splnomocneným zástupcom pre vaše výrobky, na ktoré sa vzťahuje článok 4? — Existujú relevantné obchodné združenia, ktoré majú (alebo by mohli mať) prístup k informáciám o existujúcich splnomocnených zástupcoch (keďže viacero výrobcov výrobkov, na ktoré sa vzťahuje článok 4, už možno má splnomocneného zástupcu v EÚ)? — Keď nájdete potenciálneho splnomocneného zástupcu, uistite sa, že ho výrobca splnomocní na vykonávanie požadovaných úloh (pozri body 3 a 4.3). Potom sa uistite, že názov a kontaktné údaje zástupcu sú uvedené v súlade s požiadavkami (pozri bod 2.3). — Ak má ako hospodársky subjekt uvedený v článku 4 konať poskytovateľ logistických služieb, vykonajte praktické opatrenia, najmä na zabezpečenie toho, že dostane vyhlásenie o zhode/parametroch pre dané výrobky. Potom sa uistite, že jeho názov a kontaktné údaje sú uvedené v súlade s požiadavkami (pozri bod 2.3).

2.3. Informácie o hospodárskom subjekte uvedenom v článku 4

Názov (alebo registrované obchodné meno/registrovaná ochranná známka) a kontaktné údaje (vrátane poštovej adresy) hospodárskeho subjektu uvedeného v článku 4 musia byť uvedené aspoň na jednej z týchto položiek (článok 4 ods. 4 nariadenia):

— výrobok,

— jeho obal, t. j. spotrebiteľský obal,

— balík, t. j. obal uľahčujúci manipuláciu a prepravu,

— sprievodný dokument, napr. vyhlásenie o zhode/parametroch (18).

Pozn.: Ak je hospodárskym subjektom uvedeným v článku 4 výrobca v EÚ alebo dovozca, tieto údaje sa už obvykle vyžadujú na základe sektorových právnych predpisov (pozri bod 4). Takéto požiadavky môžu byť prísnejšie, pokiaľ ide o miesto uvádzania údajov, a musia sa dodržať.

Adresa webovej stránky sa môže uviesť ako doplnok poštovej adresy, nie však namiesto nej (poštová adresa bežne pozostáva z ulice/poštového priečinka, čísla budovy, PSČ a mesta). Z praktických dôvodov je vhodné uviesť aj e-mailovú adresu a/alebo telefónne číslo s cieľom uľahčiť rýchly kontakt s príslušnými orgánmi.

Na výrobku alebo pri ňom je možné uviesť názvy a kontaktné údaje aj viacerých hospodárskych subjektov. Aj keď nie je stanovená výslovná požiadavka, aby sa pred nimi uvádzal text „manufactured by“, „imported by“, „represented by“ alebo „fulfilled by“, informácie by pre orgány dohľadu nad trhom nemali byť zavádzajúce. Ak úlohy jednotlivých subjektov nie sú zadané, orgány ich budú musieť určiť samy. Každý hospodársky subjekt by mal byť schopný preukázať svoju úlohu. Anglické výrazy „manufactured by“, „imported by“, „represented by“ a „fulfilled by“ sa nemusia prekladať; tieto anglické pojmy sa považujú za ľahko zrozumiteľné v celej EÚ.

Názov a kontaktné údaje hospodárskeho subjektu uvedeného v článku 4 musia byť uvedené vtedy, keď sa výrobok na colnom úrade deklaruje na prepustenie do voľného obehu [článok 26 ods. 1 písm. d) nariadenia]. Preto ak je výrobok určený na prepustenie do voľného obehu v EÚ a po jeho preprave sa nepredpokladá žiadne ďalšie spracovanie (19), hospodárske subjekty mimo EÚ, ktoré ponúkajú tieto výrobky na predaj, by sa mali uistiť, že údaje sú uvedené opísaným spôsobom a v prípade potreby ich pripojili (alebo ich nechali pripojiť) ešte pred prepravou.

2.4. Výrobky predávané prostredníctvom obchodných miest online

Obchodné miesto online je typ služby elektronického obchodu, prostredníctvom ktorej výrobky ponúkajú na predaj viaceré hospodárske subjekty (20). Umožňuje hospodárskym subjektom na jednej strane a koncovým používateľom na druhej strane uzatvárať predajné transakcie týkajúce sa výrobkov.

Článok 4 sa uplatňuje na výrobky predávané prostredníctvom obchodných miest online.

Týmto obchodným miestam online neukladá žiadne konkrétne povinnosti, ak poskytujú iba sprostredkovateľské služby predajcom tretích strán a patria do rozsahu pôsobnosti článku 2 písm. b) smernice Európskeho parlamentu a Rady 2000/31/ES (21). V situácii, keď obchodné miesto online sprostredkúva koncovým používateľom ponuku na predaj výrobku, na ktorý sa vzťahuje článok 4, pre ktorý neexistuje hospodársky subjekt uvedený v článku 4 (22), a zistí nezákonný obsah alebo sa o ňom dozvie (napr. prostredníctvom dostatočne presného a primerane odôvodneného oznámenia od orgánu dohľadu nad trhom), toto obchodné miesto online sa môže oprieť o oslobodenie od zodpovednosti podľa článku 14 ods. 1 smernice 2000/31/ES iba vtedy, ak po zistení alebo uvedomení si týchto skutočností koná promptne, aby odstránilo alebo znemožnilo prístup k tomuto nezákonnému obsahu.

Ak je obchodné miesto online súčasne aj výrobcom, dovozcom, splnomocneným zástupcom alebo poskytovateľom logistických služieb, môže konať ako hospodársky subjekt uvedený v článku 4.

3. ÚLOHY HOSPODÁRSKEHO SUBJEKTU UVEDENÉHO V ČLÁNKU 4

V tomto bode sú uvedené kategórie a usmernenia týkajúce sa úloh hospodárskeho subjektu uvedeného v článku 4. Tento hospodársky subjekt, najmä ak ide o výrobcu alebo dovozcu v EÚ, už môže mať podľa sektorových právnych predpisov (v závislosti od toho, ako je klasifikovaný) uložené také povinnosti, ktoré úplne alebo čiastočne zahŕňajú dané úlohy (pozri bod 4).

Po prvé, hospodársky subjekt uvedený v článku 4 musí v súlade s článkom 4 ods. 3 písm. a) vykonať niekoľko úloh vtedy, keď začne plniť svoje povinnosti alebo keď do svojho portfólia pridá nový výrobok:

— overiť, že bolo vyhotovené vyhlásenie o zhode/parametroch, a uchovať ho – takéto vyhlásenia sa vyžadujú vo všetkých sektorových právnych predpisoch, na ktoré sa vzťahuje článok 4 (23). Podľa právnych predpisov, na ktoré sa vzťahuje článok 4, sa musia uchovávať počas desiatich rokov po uvedení výrobku na trh (24). Ak sa na výrobok uplatňuje viac legislatívnych aktov, vyhotovuje sa jediné vyhlásenie o zhode spoločne pre všetky uplatniteľné akty (25) a

— overiť, že bola vyhotovená technická dokumentácia (26), a zabezpečiť, aby bola na požiadanie dostupná pre orgány dohľadu nad trhom – ak ju hospodársky subjekt uvedený v článku 4 neuchováva, vyplýva mu z toho povinnosť skontrolovať, či takáto dokumentácia existuje, a uistiť sa u výrobcu, že ju na požiadanie poskytne buď hospodárskemu subjektu uvedenému v článku 4, alebo priamo orgánom dohľadu nad trhom (pozri ďalej).

Po druhé, podľa článku 4 ods. 3 písm. c) a d), ak sa hospodársky subjekt uvedený v článku 4 domnieva, že výrobok predstavuje riziko (27), má povinnosť:

— informovať o tom príslušné orgány dohľadu nad trhom. Mal by to urobiť v každom členskom štáte, v ktorom bol výrobok sprístupnený (28); dôležité je aj informovať ich o nápravnom opatrení, ktoré bolo alebo bude prijaté, a

— zabezpečiť, aby sa bezodkladne prijalo nápravné opatrenie na nápravu akéhokoľvek prípadu nedodržania požiadaviek, alebo, ak to nie je možné, zmierniť riziká (pozri ďalej).

Napokon podľa článku 4 ods. 3 písm. a), b) a d) má hospodársky subjekt uvedený v článku 4 povinnosť vykonať určité akcie, keď ho o to požiada orgán dohľadu nad trhom:

— poskytnúť danému orgánu vyhlásenie o zhode/parametroch,

— poskytnúť danému orgánu technickú dokumentáciu, alebo, ak hospodársky subjekt uvedený v článku 4 túto dokumentáciu neuchováva, zabezpečiť, aby bola technická dokumentácia danému orgánu poskytnutá (najmä výrobcom),

— poskytnúť ďalšie informácie a dokumentáciu na preukázanie zhody výrobku (môžu to byť napr. certifikáty a rozhodnutia notifikovaného orgánu) v jazyku, ktorému môže tento orgán ľahko porozumieť [podľa dohody s daným orgánom – môže to byť aj iný ako štátny jazyk (štátne jazyky)],

— spolupracovať s príslušným orgánom. Požadovaná akcia bude závisieť od požiadavky orgánu, ktorá musí byť v súlade so zásadou proporcionality (článok 14 ods. 2 nariadenia) a

— zabezpečiť, aby sa bezodkladne prijalo nápravné opatrenie na nápravu akéhokoľvek prípadu nedodržania harmonizačných právnych predpisov EÚ uplatniteľných na príslušný výrobok, alebo, ak to nie je možné, zmierniť riziká, ktoré predstavuje daný výrobok. Medzi takéto opatrenia môže patriť dosiahnutie zhody výrobku, prípadne jeho stiahnutie z trhu alebo spätné prevzatie (29). Hospodársky subjekt uvedený v článku 4 nemusí sám prijať nápravné opatrenie ani zmierniť riziká, ak tento hospodársky subjekt nie je povinný tak urobiť podľa sektorových právnych predpisov, musí však zabezpečiť, aby bolo takéto opatrenie prijaté, napr. tak, že požiada výrobcu, aby reagoval na požiadavku, a overí, že to výrobca urobil.

Hospodársky subjekt uvedený v článku 4 by mal konať v primeranej lehote alebo v lehote, ktorú určia orgány dohľadu nad trhom. Vyhlásenie o zhode/parametroch by mal poskytnúť bezodkladne a ostatné dokumenty v primeranom čase (30).

Ak hospodársky subjekt uvedený v článku 4 zistí, že nemôže splniť jednu alebo viac svojich úloh, pretože sa vyskytol problém vo vzťahoch s výrobcom (31) (napr. výrobca nereaguje na požiadavku), vhodným ďalším krokom je pripomenúť výrobcovi jeho povinnosti vyplývajúce z právnych predpisov EÚ. Ak problém pretrváva, logickým následkom je prijať potrebné opatrenia na to, aby prestal byť pre dané výrobky hospodárskym subjektom uvedeným v článku 4 z dôvodu, že nemôže vykonávať svoje úlohy podľa článku 4. Inými slovami, v prípade:

— dovozcu – už nemôže uvádzať tieto výrobky na trh,

— splnomocneného zástupcu – môže sa pokúsiť ukončiť svoj vzťah s výrobcom,

— poskytovateľa logistických služieb – už nemôže nakladať s výrobkami, t. j. dodávať ich koncovým používateľom.

Hospodársky subjekt uvedený v článku 4 môže byť sankcionovaný (32), ak nesplní svoje úlohy podľa článku 4. Sankcie musia byť účinné, primerané a odrádzajúce (článok 41 ods. 2 nariadenia). Zodpovednosť za súlad výrobku so sektorovými právnymi predpismi nesie stále výrobca a (podobne ako ostatní účastníci v dodávateľskom reťazci) má ďalej všetky právne povinnosti vo vzťahu k výrobkom, zárukám, zodpovednosti za chybné výrobky atď. Článkom 4 sa neukladajú ďalšie právne povinnosti voči spotrebiteľom ani iným koncovým používateľom.

4. PRAKTICKÉ DÔSLEDKY PRE HOSPODÁRSKE SUBJEKTY

Úlohy hospodárskeho subjektu uvedeného v článku 4 (ako sú opísané v článku 4) sú rovnaké bez ohľadu na to, ktorý typ hospodárskeho subjektu ich vykonáva, ale líši sa rozsah, v akom sa prekrývajú s ďalšími úlohami hospodárskeho subjektu podľa sektorových právnych predpisov. Uplatňujú sa všetky „povinnosti podľa článku 4“ bez ohľadu na to, čo sa od daného hospodárskeho subjektu vyžaduje v sektorových právnych predpisoch. Existujú určité rozdiely medzi sektormi, ale väčšina právnych predpisov dôsledne vychádza zo vzorových právnych ustanovení o povinnostiach hospodárskych subjektov (33). V tomto bode sa zdôrazňujú rozdiely, ktoré majú vplyv na vykonávanie článku 4.

4.1. Výrobcovia usadení v EÚ

Výrobca je každá fyzická alebo právnická osoba, ktorá vyrába výrobok alebo si výrobok dáva navrhnúť alebo vyrobiť a predáva ho pod svojím obchodným menom alebo pod svojou ochrannou známkou (článok 3 nariadenia) (34). Ak je usadený v EÚ, v zásade je hospodárskym subjektom uvedeným v článku 4, ak na vykonávanie konkrétnych úloh podľa článku 4 nevymenoval splnomocneného zástupcu.

Výrobcovia usadení v EÚ už majú podľa sektorových právnych predpisov uložené povinnosti, ktoré sa vo všeobecnosti prekrývajú s povinnosťami podľa článku 4 ods. 3, prípadne ich presahujú. Výnimkou je, že – na rozdiel od článku 4 – v právnych predpisoch EÚ o hluku vo voľnom priestranstve, strojových zariadeniach a ekodizajne sa výslovne nevyžaduje od výrobcov, aby informovali orgány dohľadu nad trhom v prípade, že majú dôvod sa domnievať, že výrobky, na ktoré sa vzťahujú tieto právne predpisy, predstavujú riziko. Výrobcovia usadení v EÚ, ktorí sú hospodárskymi subjektmi podľa článku 4, to však budú musieť robiť v prípade výrobkov, na ktoré sa tieto právne predpisy vzťahujú.

Vo väčšine sektorových právnych predpisov sa vyžaduje, aby bol na výrobku uvedený názov výrobcu/registrovaná ochranná známka výrobcu; ale:

— v niektorých sektoroch môžu byť tieto informácie za určitých okolností uvedené namiesto na výrobku na obale alebo v sprievodnom dokumente,

— právne predpisy o ekodizajne neobsahujú žiadnu takúto požiadavku,

— v právnych predpisoch o hluku vo voľnom priestranstve a strojových zariadeniach sa namiesto toho vyžaduje, aby názov a adresa boli uvedené vo vyhlásení o zhode (35) (alebo vo vyhlásení o začlenení v prípade čiastočne skompletizovaného strojového zariadenia (36)) a aby toto vyhlásenie bolo priložené k výrobku (37).

Preto vo výnimočnom prípade výrobku, na ktorý sa vzťahujú právne predpisy o ekodizajne, ale nevzťahujú sa naň iné sektorové právne predpisy uvedené v článku 4, v článku 4 sa vyžaduje, aby výrobcovia usadení v EÚ, ktorí sú hospodárskymi subjektmi uvedenými v článku 4, navyše uvádzali svoj názov a kontaktné údaje.

4.2. Dovozcovia

Dovozca je fyzická alebo právnická osoba usadená v EÚ, ktorá uvádza na trh EÚ výrobok z tretej krajiny (článok 3 nariadenia). Ak existuje dovozca v EÚ, v zásade je hospodárskym subjektom uvedeným v článku 4, ak na vykonávanie konkrétnych úloh podľa článku 4 výrobca nevymenoval splnomocneného zástupcu.

V sektorových právnych predpisoch sa vo všeobecnosti ukladajú dovozcom povinnosti, ktoré sa prekrývajú s povinnosťami ustanovenými v článku 4 ods. 3, prípadne ich presahujú (38). Opäť platí výnimka, že – na rozdiel od článku 4 – v právnych predpisoch EÚ o hluku vo voľnom priestranstve, strojových zariadeniach a ekodizajne sa výslovne nevyžaduje, aby dovozcovia informovali orgány dohľadu nad trhom, ak majú dôvod sa domnievať, že výrobky, na ktoré sa vzťahujú tieto právne predpisy, predstavujú riziko. Dovozcovia výrobkov, na ktoré sa vzťahujú uvedené právne predpisy, ktorí sú hospodárskymi subjektmi uvedenými v článku 4, to však budú musieť robiť v prípade výrobkov, na ktoré sa tieto právne predpisy vzťahujú.

Sektorové ustanovenia o uvádzaní názvu a kontaktných údajov dovozcu na výrobku alebo pri ňom sú zväčša rovnaké ako pre výrobcu (pozri predchádzajúci bod). Článkom 4 sa teda iba vo výnimočných prípadoch vyžaduje od dovozcu, ktorý je hospodárskym subjektom uvedeným v článku 4, aby navyše uvádzal svoj názov a kontaktné údaje.

Ak viacero dovozcov nakladá s rovnakým druhom výrobku, každý z nich je hospodárskym subjektom uvedeným v článku 4 pre položky, ktoré uvádza na trh EÚ, a musí zabezpečiť, aby sa jeho názov uvádzal na týchto položkách v súlade s požiadavkami. Takto to už vyžadujú sektorové právne predpisy v prípadoch, keď existuje viacero dovozcov pre ten istý druh výrobku. Na jednotlivom výrobku by teda mal byť uvedený iba názov príslušného dovozcu.

4.3. Splnomocnení zástupcovia

Splnomocnený zástupca je fyzická alebo právnická osoba usadená v EÚ, ktorá od výrobcu dostala písomné splnomocnenie konať v jeho mene pri konkrétnych úlohách vo vzťahu k povinnostiam výrobcu podľa príslušných harmonizačných právnych predpisov Únie alebo podľa požiadaviek nariadenia (EÚ) 2019/1020 (článok 3 nariadenia). Ak výrobca chce, aby splnomocnený zástupca konal ako hospodársky subjekt uvedený v článku 4, musí zabezpečiť, aby jeho splnomocnenie obsahovalo všetky úlohy uvedené v článku 4 ods. 3. Splnomocnený zástupca musí mať k dispozícii primerané prostriedky, aby mohol plniť svoje úlohy (článok 5 ods. 3 nariadenia).

Sektorové právne predpisy často umožňujú vymenovanie splnomocneného zástupcu (39). Pri využití tejto možnosti sa vo všeobecnosti vyžaduje, aby bol splnomocnený zástupca poverený aspoň týmito úlohami:

— uchovávať vyhlásenie o zhode/parametroch a technickú dokumentáciu tak, aby bola po určitý čas k dispozícii pre vnútroštátne orgány dohľadu nad trhom (vo všeobecnosti desať rokov v prípade sektorových právnych predpisov uvedených v článku 4),

— na základe odôvodnenej žiadosti poskytnúť príslušnému vnútroštátnemu orgánu všetky informácie a dokumentáciu potrebné na preukázanie zhody výrobku a

— na žiadosť príslušných vnútroštátnych orgánov spolupracovať s nimi v súvislosti s akýmkoľvek opatrením na odstránenie rizík, ktoré predstavujú výrobky (40), na ktoré sa vzťahuje jeho splnomocnenie.

Výnimky možno nájsť v právnych predpisoch o hluku vo voľnom priestranstve, strojových zariadeniach a ekodizajne, podľa ktorých má splnomocnený zástupca iné úlohy, ktoré sa viac približujú úlohám výrobcu.

Ak výrobca vymenoval splnomocneného zástupcu podľa sektorových právnych predpisov a chce, aby konal ako hospodársky subjekt uvedený v článku 4, bude musieť zrevidovať jeho splnomocnenie tak, aby obsahovalo všetky úlohy uvedené v článku 4 ods. 3. Pravdepodobne bude musieť pridať najmä úlohy, ktoré sa majú vykonať, ak sa zástupca domnieva, že výrobok predstavuje riziko.

Podobne ak výrobca plánuje vymenovať splnomocneného zástupcu s cieľom uľahčiť dodržiavanie článku 4 a ak chce vymenovať splnomocneného zástupcu v rámci sektorových právnych predpisov, bude si musieť skontrolovať v sektorových právnych predpisoch, či sú v nich uvedené ďalšie úlohy okrem tých, ktoré sa vyžadujú v článku 4.

Okrem úloh uvedených v článku 4 ods. 3 musí splnomocnený zástupca navyše na požiadanie predložiť orgánu dohľadu nad trhom kópiu svojho splnomocnenia v jazyku EÚ, ktorý určí tento orgán (článok 5 ods. 2 nariadenia).

V právnych predpisoch o hluku vo voľnom priestranstve, strojových zariadeniach a stavebných výrobkoch sa vyžaduje, aby názov a kontaktné údaje splnomocneného zástupcu boli uvedené vo vyhlásení o zhode/parametroch (41), ktoré musí byť priložené k týmto výrobkom (42). V mnohých ďalších sektoroch sa v právnych predpisoch vyžaduje, aby výrobca uviedol kontaktné údaje na výrobku alebo pri ňom; môže to byť aj adresa splnomocneného zástupcu. Ak názov a kontaktné údaje splnomocneného zástupcu, ktorý je hospodárskym subjektom uvedeným v článku 4, ešte nie sú uvedené na výrobku alebo pri ňom, hospodársky subjekt, ktorý uvádza výrobok na trh EÚ, by mal zabezpečiť, aby boli tieto informácie pripojené podľa požiadaviek (pre uľahčenie procesu môže požiadať výrobcu, aby to robil systematicky).

4.4. Poskytovatelia logistických služieb usadení v EÚ

Poskytovateľ logistických služieb je fyzická alebo právnická osoba, ktorá v rámci obchodnej činnosti ponúka aspoň dve z týchto služieb bez vlastníctva príslušných výrobkov:

— skladovanie,

— balenie,

— adresovanie a

— odosielanie.

Medzi kvalifikované služby nepatria poštové služby (43), služby dodávania balíkov (44) a akékoľvek iné poštové služby alebo služby nákladnej dopravy (článok 3 nariadenia).

Poskytovatelia logistických služieb obvykle skladujú výrobky v EÚ, aby ich mohli rýchlo doručovať spotrebiteľom alebo iným koncovým používateľom v EÚ bezodkladne potom, ako si ich objednajú online. Poskytujú teda služby iným hospodárskym subjektom. Po prijatí objednávky výrobok zabalia (pokiaľ už nie je vhodne zabalený na prepravu), pripoja adresu doručenia a odošlú ho buď tak, že ho odovzdajú poskytovateľovi poštových, balíkových alebo dopravných služieb, alebo ho doručia sami.

V prípade logistických služieb existuje široká škála prevádzkových scenárov, ale ako je opísané v tomto dokumente, tieto presahujú rámec poskytovateľov poštových služieb/služieb dodávania balíkov (t. j. spracovanie a triedenie, preprava a doručovanie balíkov). Ak fyzická alebo právnická osoba poskytuje logistické služby aj poštové služby/služby dodávania balíkov alebo služby nákladnej dopravy, článok 4 môže mať praktický význam iba v súvislosti s výrobkami, s ktorými nakladajú jej logistické služby.

Poskytovatelia logistických služieb usadení v EÚ sú hospodárskymi subjektmi uvedenými v článku 4 pre výrobky, s ktorými nakladajú, ak pre tieto výrobky neexistuje výrobca, dovozca ani splnomocnený zástupca usadený v EÚ. Preto ešte predtým, ako budú súhlasiť s poskytovaním logistických služieb pre výrobok, na ktorý sa vzťahuje článok 4, by si mali u svojho klienta overiť, či pre tento výrobok už v EÚ existuje niektorý z ostatných typov hospodárskych subjektov. Ak neexistuje, stane sa hospodárskym subjektom uvedeným v článku 4.

Sektorové právne predpisy neuvádzajú poskytovateľov logistických služieb. Preto ak konajú ako hospodársky subjekt uvedený v článku 4, budú musieť so svojimi klientmi uzavrieť dohody s cieľom zaistiť, aby pred súhlasom s poskytnutím služby dostali od klienta, prípadne priamo od výrobcu, prostriedky na plnenie svojich úloh, najmä:

— vyhlásenie o zhode/parametroch pre dané výrobky a

— záruky spolupráce, ktorá im pomôže vykonávať ďalšie úlohy, napríklad: — poskytnutie technickej dokumentácie a — prijatie nápravného opatrenia na žiadosť príslušných orgánov.

Klient by mal zaistiť, aby bol na výrobku alebo pri ňom uvedený názov a kontaktné údaje poskytovateľa služieb, pokiaľ tak neurobil výrobca. Klient to môže urobiť sám alebo túto úlohu niekomu zadať predtým, ako bude výrobok prepustený do voľného obehu na colnom úrade (pozri bod 2.3).

Rovnako ako u dovozcov, aj poskytovateľov logistických služieb môže byť pre daný druh výrobku viacero. Každý z nich je hospodárskym subjektom uvedeným v článku 4 pre položky, s ktorými nakladá, a musí na nich alebo pri nich uvádzať svoj názov a kontaktné údaje.

Výrobca môže vymenovať poskytovateľa logistických služieb ako svojho splnomocneného zástupcu. Vtedy sú preňho relevantné tie časti tohto usmernenia, ktoré sa týkajú splnomocnených zástupcov.

Rámček 3

Som poskytovateľ logistických služieb v EÚ – čo mám robiť? (príklad)

Praktický kontrolný zoznam môže obsahovať tieto body: — upozornite existujúcich a potenciálnych klientov, že ak predávajú akékoľvek výrobky, na ktoré sa vzťahuje článok 4, tieto výrobky musia byť spojené s hospodárskym subjektom uvedeným v článku 4. Odkážte ich na článok 4 a tieto usmernenia, — oznámte klientom, že budete hospodárskym subjektom uvedeným v článku 4, ak neexistuje výrobca, dovozca ani splnomocnený zástupca usadený v EÚ (alebo ak to nechcete, jednoznačne to vyjadrite a oznámte im, že nemôžu využívať vaše logistické služby pre tieto výrobky, pokým nebude existovať výrobca, dovozca alebo splnomocnený zástupca v EÚ), — ak si klienti želajú, aby ste konali ako hospodársky subjekt uvedený v článku 4, skontrolujte, či už vykonávate túto úlohu pre rovnaký druh výrobku pre iného klienta – ak je to tak, už máte všetko, čo potrebujete; ak nie, rozhodnite sa, čo všetko z toho, čo potrebujete, zariadite sami, a čo chcete, aby pre vás urobil klient, — povedzte klientom, ktorí si želajú, aby ste konali ako hospodársky subjekt uvedený v článku 4, čo musia urobiť predtým, ako môžu začať využívať vaše logistické služby, napr. poskytnúť kontaktné údaje výrobcu, vyhlásenia o zhode/parametroch atď., — potom, ako bude zariadené všetko potrebné na to, aby ste mohli konať ako hospodársky subjekt uvedený v článku 4, informujte klientov, že môžu začať ponúkať výrobky na predaj.

5. DOHĽAD NAD TRHOM A KONTROLY VÝROBKOV VSTUPUJÚCICH NA TRH EÚ

5.1. Dohľad nad trhom

Orgány dohľadu nad trhom musia vykonávať primerané kontroly vlastností výrobkov v primeranom rozsahu (článok 11 ods. 3 nariadenia). Pri rozhodovaní o tom, aké kontroly vykonať, na akých typoch výrobkov a v akom rozsahu, sa musia riadiť prístupom založeným na riziku (tamže) navrhnutým s cieľom získať čo najväčší dosah na trhu.

Po rozhodnutí o tom, ktoré výrobky skontrolovať, bude možno potrebné požiadať o dokumentáciu o súlade. Hospodársky subjekt uvedený v článku 4 im pomôže získať tieto informácie tak, že uľahčí kontakt a spoluprácu s výrobcom. Orgány dohľadu nad trhom sa môžu priamo obrátiť na hospodársky subjekt uvedený v článku 4 aj vtedy, ak je usadený v inom členskom štáte (45). Musia konkrétne uviesť typ potrebných dokumentov a výrobky, pre ktoré ich potrebujú.

V prípade online predaja alebo iného predaja na diaľku, ak orgány dohľadu nad trhom chcú skontrolovať dokumentáciu o súlade bez toho, aby skontrolovali výrobok, alebo pred jeho kontrolou, nemusia mať k dispozícii názov a kontaktné údaje hospodárskeho subjektu uvedeného v článku 4. V takých prípadoch sa môžu obrátiť na hospodársky subjekt (ako je vymedzený v článku 3 nariadenia), ktorý ponúka výrobok na predaj, a požiadať o tieto informácie (46).

Hospodársky subjekt uvedený v článku 4 bude slúžiť ako kontakt na vyriešenie otázok alebo problémov, ktoré presahujú rámec dokumentácie [článok 4 ods. 3 písm. d) nariadenia]. V takýchto prípadoch by orgány mali objasniť, čo od neho očakávajú.

Orgány dohľadu nad trhom by sa mohli obrátiť na hospodársky subjekt uvedený v článku 4 v súvislosti s otázkou, ktorá sa týka výrobcu výrobkov, ktorými sa zaoberá, ale nepatrí konkrétne do rozsahu pôsobnosti článku 4, t. j. otázkou, ktorá sa týka právnych predpisov alebo výrobkov, na ktoré sa nevzťahuje článok 4. Hoci v článku 4 sa konkrétne neuvádzajú takéto požiadavky, hospodársky subjekt uvedený v článku 4 je nabádaný k tomu, aby na tieto účely uľahčoval kontakty medzi orgánmi a výrobcami.

5.2. Kontroly výrobkov vstupujúcich na trh EÚ

Pohraničné orgány majú povinnosť kontrolovať výrobky vstupujúce do EÚ. Robia tak na základe analýzy rizík. Pri vykonávaní fyzických kontrol výrobkov, na ktoré sa vzťahuje článok 4, sa odporúča, aby overili, či je na výrobku, obale, balíku alebo v akejkoľvek sprievodnej dokumentácii uvedený názov a kontaktné údaje hospodárskeho subjektu uvedeného v článku 4 (článok 4 ods. 4 nariadenia). Ak to tak nie je alebo ak majú dôvod sa domnievať, že výrobok z iných dôvodov nie je v súlade s článkom 4 (47), mali by odložiť prepustenie do voľného obehu, upozorniť orgány dohľadu nad trhom (článok 26 nariadenia) a počkať na ich reakciu.

5.3. Nesúlad s článkom 4

Keďže hlavným cieľom článku 4 je uľahčiť kontroly dokumentov o súlade, chýbajúci názov a kontaktné údaje hospodárskeho subjektu uvedeného v článku 4 predstavujú problém, pretože sťažujú dohľad nad trhom. Takisto to môže znamenať, že výrobok nie je určený na trh EÚ a/alebo nie je v súlade s predpismi EÚ.

Preto ak orgány dohľadu nad trhom v priebehu svojho vyšetrovania zistia, že chýba názov a kontaktné údaje hospodárskeho subjektu uvedeného v článku 4, mali by požadovať, aby príslušný hospodársky subjekt (48) prijal nápravné opatrenie. Takisto majú právomoc ukladať sankcie [článok 14 ods. 4 písm. i) nariadenia].

To isté platí, ak je na výrobku alebo pri ňom uvedený názov a kontaktné údaje hospodárskeho subjektu uvedeného v článku 4, ale orgány v priebehu svojho vyšetrovania zistia, že sú falošné, napr. že adresa neexistuje alebo na danej adrese neexistuje uvedený subjekt.

Požiadavka uvádzať názov a kontaktné údaje hospodárskeho subjektu uvedeného v článku 4 nemá byť hlavným predmetom vyšetrovania. Orgány dohľadu nad trhom by však mohli prijať v tejto oblasti určité opatrenia v súvislosti so zvyšovaním informovanosti o tejto otázke, možno prostredníctvom jednotných akcií v rámci celej EÚ.

Ako je uvedené v bode 3, samotný hospodársky subjekt podľa článku 4 môže byť sankcionovaný, ak si nesplní svoje povinnosti, a najmä ak nespolupracuje (článok 41 ods. 1 nariadenia). Akékoľvek sankcie musia byť účinné, primerané a odrádzajúce (článok 41 ods. 2 nariadenia).

6. ZNENIE USTANOVENIA

Článok 4 Úlohy hospodárskych subjektov, pokiaľ ide o výrobky, na ktoré sa vzťahujú určité harmonizačné právne predpisy Únie 1. Bez ohľadu na akékoľvek povinnosti stanovené v uplatniteľných harmonizačných právnych predpisoch Únie výrobok, na ktorý sa vzťahujú právne predpisy uvedené v odseku 5, sa môže uvádzať na trh len vtedy, ak existuje hospodársky subjekt usadený v Únii, ktorý je zodpovedný za úlohy stanovené v odseku 3 v súvislosti s uvedeným výrobkom. 2. Na účely tohto článku je hospodárskym subjektom uvedeným v odseku 1 ktorýkoľvek z týchto subjektov: a) výrobca usadený v Únii; b) dovozca, ak výrobca nie je usadený v Únii; c) splnomocnený zástupca s písomným splnomocnením od výrobcu, v ktorom splnomocneného zástupcu poveruje plnením úloh stanovených v odseku 3 v mene výrobcu; d) poskytovateľ logistických služieb usadený v Únii, pokiaľ ide o výrobky, s ktorými nakladá, keď v Únii nie je usadený iný hospodársky subjekt, ako sa uvádza v písmenách a), b) a c). 3. Bez toho, aby tým boli dotknuté akékoľvek povinnosti hospodárskych subjektov podľa uplatniteľných harmonizačných právnych predpisov Únie, hospodársky subjekt uvedený v odseku 1 vykonáva tieto úlohy: a) ak sa v harmonizačných právnych predpisoch Únie uplatniteľných na výrobok požaduje EÚ vyhlásenie o zhode alebo vyhlásenie o parametroch a technická dokumentácia, overuje, že bolo vyhotovené EÚ vyhlásenie o zhode alebo vyhlásenie o parametroch a technická dokumentácia, a uchováva EÚ vyhlásenie o zhode alebo vyhlásenie o parametroch, aby ich orgány dohľadu nad trhom mali k dispozícii počas obdobia, ktoré požadujú uvedené právne predpisy, a zaručuje, aby sa technická dokumentácia mohla poskytovať týmto orgánom na požiadanie; b) na základe odôvodnenej žiadosti orgánu dohľadu nad trhom poskytnúť tomuto orgánu všetky informácie a dokumentáciu potrebné na preukázanie zhody výrobku v jazyku, ktorému môže tento orgán ľahko porozumieť; c) ak sa domnieva, že daný výrobok predstavuje riziko, informovať o tom orgány dohľadu nad trhom; d) spolupracovať s orgánmi dohľadu nad trhom, a to aj na základe odôvodnenej žiadosti, aby sa zabezpečilo, že sa bezodkladne prijme nápravné opatrenie na nápravu akéhokoľvek prípadu nedodržania požiadaviek stanovených v harmonizačných právnych predpisoch Únie uplatniteľných na príslušný výrobok, alebo, ak to nie je možné, zmierniť riziká, ktoré predstavuje uvedený výrobok, ak to vyžadujú orgány dohľadu nad trhom, alebo z jeho vlastnej iniciatívy, ak sa hospodársky subjekt uvedený v odseku 1 domnieva alebo má dôvod domnievať sa, že daný výrobok predstavuje riziko. 4. Bez toho, aby boli dotknuté príslušné povinnosti hospodárskych subjektov podľa platných harmonizačných právnych predpisov Únie, na výrobku alebo na jeho obale, na balíku alebo v sprievodnom dokumente sa uvedie názov, registrované obchodné meno alebo registrovaná ochranná známka a kontaktné údaje vrátane poštovej adresy hospodárskeho subjektu uvedeného v odseku 1. 5. Tento článok sa uplatňuje iba v súvislosti s výrobkami, ktoré podliehajú nariadeniam Európskeho parlamentu a Rady (EÚ) č. 305/2011, (EÚ) 2016/425 a (EÚ) 2016/426 a smerniciam Európskeho parlamentu a Rady 2000/14/ES, 2006/42/ES, 2009/48/ES, 2009/125/ES, 2011/65/EÚ, 2013/29/EÚ, 2013/53/EÚ, 2014/29/EÚ, 2014/30/EÚ, 2014/31/EÚ, 2014/32/EÚ, 2014/34/EÚ, 2014/35/EÚ, 2014/53/EÚ a 2014/68/EÚ.

(1) Nariadenie Európskeho parlamentu a Rady (EÚ) 2019/1020 z 20. júna 2019 o dohľade nad trhom a súlade výrobkov a o zmene smernice 2004/42/ES a nariadení (ES) č. 765/2008 a (EÚ) č. 305/2011 (Ú. v. EÚ L 169, 25.6.2019, s. 1).

(2) T. j. orgány určené členskými štátmi podľa článku 25 ods. 1 nariadenia.

(3) Napríklad smernica Európskeho parlamentu a Rady 2014/90/EÚ z 23. júla 2014 o vybavení námorných lodí a o zrušení smernice Rady 96/98/ES (Ú. v. EÚ L 257, 28.8.2014, s. 146), v ktorej sa v článku 13 vyžaduje, aby výrobcovia, ktorí sa nenachádzajú v EÚ, vymenovali splnomocneného zástupcu, a nariadenie Európskeho parlamentu a Rady (ES) č. 1223/2009 z 30. novembra 2009 o kozmetických výrobkoch (Ú. v. EÚ L 342, 22.12.2009, s. 59), v ktorom sa v článku 4 vyžaduje určenie zodpovednej osoby v EÚ. Na tieto predpisy sa nevzťahuje článok 4 ani tieto usmernenia.

(4) Oznámenie Komisie – Modrá príručka na vykonávanie právnych predpisov EÚ týkajúcich sa výrobkov 2016 (Ú. v. EÚ C 272, 26.7.2016, s. 1) alebo dokument, ktorý ju nahradí.

(5) Návrh nariadenia Európskeho parlamentu a Rady o jednotnom trhu s digitálnymi službami (akt o digitálnych službách) a o zmene smernice 2000/31/ES [COM(2020) 825 z 15. 12. 2020].

(6) Ako je uvedené v článku 5 ods. 3 delegovaného nariadenia Komisie (EÚ) 2019/945 z 12. marca 2019 o bezpilotných leteckých systémoch a o prevádzkovateľoch bezpilotných leteckých systémov z tretích krajín (Ú. v. EÚ L 152, 11.6.2019, s. 1).

(7) Informácie o tom, ktoré smernice alebo nariadenia sa môžu vzťahovať na konkrétny výrobok, sú k dispozícii prostredníctvom portálu Vaša Európa; https://europa.eu/youreurope/business/product/product-rules-specifications/index_sk.htm.

(8) Územná pôsobnosť sa môže rozšíriť, napr. keď sa nariadenie začlení do príloh k Dohode o Európskom hospodárskom priestore, bude zahŕňať Island, Lichtenštajnsko a Nórsko.

(9) Pozri vymedzenie pojmov v článku 3 bode 1 a 2 nariadenia.

(10) Odôvodnenie 15 nariadenia. Podrobnejšie informácie o uvádzaní na trh (napr. pokiaľ ide o načasovanie, a to aj v prípade výrobkov, ktorých výroba sa v čase ponuky ešte neskončila, a výrobky ponúkané na veľtrhoch) sú uvedené v modrej príručke.

(11) Vymedzený v článku 3 bode 8 nariadenia ako „každá fyzická alebo právnická osoba, ktorá vyrába výrobok alebo si výrobok dáva navrhnúť alebo vyrobiť a predáva ho pod svojím obchodným menom alebo pod svojou ochrannou známkou“.

(12) Vymedzený v článku 3 bode 9 nariadenia ako „každá fyzická alebo právnická osoba usadená v Únii, ktorá uvádza na trh Únie výrobok z tretej krajiny“.

(13) Vymedzený v článku 3 bode 12 nariadenia ako „každá fyzická alebo právnická osoba usadená v Únii, ktorá od výrobcu dostala písomné splnomocnenie konať v jeho mene pri konkrétnych úlohách vo vzťahu k povinnostiam výrobcu podľa príslušných harmonizačných právnych predpisov Únie alebo podľa požiadaviek tohto nariadenia“.

(14) Vymedzený v článku 3 bode 11 nariadenia ako „každá fyzická alebo právnická osoba, ktorá v rámci obchodnej činnosti ponúka aspoň dve z týchto služieb: skladovanie, balenie, adresovanie a odosielanie bez vlastníctva príslušných výrobkov okrem poštových služieb vymedzených v článku 2 bode 1 smernice Európskeho parlamentu a Rady 97/67/ES, služieb dodávania balíkov vymedzených v článku 2 bode 2 nariadenia Európskeho parlamentu a Rady (EÚ) 2018/644, a akýchkoľvek iných poštových služieb alebo služieb nákladnej dopravy“.

(15) Výrobca sa vymedzuje v článku 3 nariadenia ako „každá fyzická alebo právnická osoba, ktorá vyrába výrobok alebo si výrobok dáva navrhnúť alebo vyrobiť a predáva ho pod svojím obchodným menom alebo pod svojou ochrannou známkou“. Dovozca sa vymedzuje ako „každá fyzická alebo právnická osoba usadená v Únii, ktorá uvádza na trh Únie výrobok z tretej krajiny“. Z toho vyplýva, že ak sa výrobok vyrába mimo EÚ, ale predáva ho pod svojím obchodným menom alebo ochrannou známkou spoločnosť so sídlom v EÚ, táto spoločnosť sa považuje za výrobcu. Ak tento výrobca uvádza výrobok na trh EÚ, a to aj v prípade, že dovoz vykonáva iná spoločnosť, v zmysle nariadenia neexistuje „dovozca“.

(16) Okrem prípadov, keď sa výroba odohráva v EÚ, ale výrobca nie je usadený v EÚ. V takom prípade neexistuje výrobca v EÚ ani dovozca, a teda jedinými zostávajúcimi možnosťami určenia hospodárskeho subjektu uvedeného v článku 4 sú splnomocnený zástupca alebo poskytovateľ logistických služieb.

(17) Nesmie sa zamieňať so subjektom, ktorý iba poskytuje hostingové služby pre online predaj; ďalšie informácie o týchto subjektoch sa uvádzajú v bode 2.4.

(18) Uvedenie v (elektronickom) colnom vyhlásení nestačí, pretože nie je fyzicky priložené k výrobku.

(19) V odôvodnení 53 nariadenia sa pripomína, že v článkoch 220, 254, 256, 257 a 258 nariadenia Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (Ú. v. EÚ L 269, 10.10.2013, s. 1), sa stanovuje, že výrobky vstupujúce na trh EÚ, ktoré si vyžadujú ďalšie spracovanie, aby boli v súlade s uplatniteľnými harmonizačnými právnymi predpismi EÚ, sa zaradia do príslušného colného režimu, ktorý umožňuje takéto spracovanie zo strany dovozcu.

(20) V článku 4 ods. 1 písm. f) nariadenia Európskeho parlamentu a Rady (EÚ) č. 524/2013 z 21. mája 2013 o riešení spotrebiteľských sporov online, ktorým sa mení nariadenie (ES) č. 2006/2004 a smernica 2009/22/ES (nariadenie o riešení spotrebiteľských sporov online) (Ú. v. EÚ L 165, 18.6.2013, s. 1), sa „obchodné miesto online“ vymedzuje takto: „poskytovateľ služieb v zmysle článku 2 písm. b) smernice Európskeho parlamentu a Rady 2000/31/ES z 8. júna 2000 o určitých právnych aspektoch služieb informačnej spoločnosti na vnútornom trhu, najmä o elektronickom obchode (smernica o elektronickom obchode), ktorý umožňuje spotrebiteľom a obchodníkom uzatvoriť kúpne zmluvy alebo zmluvy o službách online na webovej stránke obchodného miesta online“.

(21) Smernica Európskeho parlamentu a Rady 2000/31/ES z 8. júna 2000 o určitých právnych aspektoch služieb informačnej spoločnosti na vnútornom trhu, najmä o elektronickom obchode (Ú. v. ES L 178, 17.7.2000, s. 1).

(22) Vzťahuje sa na to pojem „nezákonná činnosť alebo informácie“, ako sa uvádza v článku 14 ods. 1 písm. a) smernice 2000/31/ES, pretože je to v súlade s článkom 4 nariadenia.

(23) Vyhlásenie o parametroch pre stavebné výrobky; vyhlásenie o zhode pre ostatné výrobky.

(24) V právnych predpisoch o hluku vo voľnom priestranstve, strojových zariadeniach a ekodizajne sa uvádza desať rokov od posledného dátumu výroby.

(25) Článok 5 rozhodnutia Európskeho parlamentu a Rady č. 768/2008/ES z 9. júla 2008 o spoločnom rámci na uvádzanie výrobkov na trh a o zrušení rozhodnutia 93/465/EHS (Ú. v. EÚ L 218, 13.8.2008, s. 82).

(26) Vo všetkých právnych predpisoch uvedených v článku 4 sa vyžaduje, aby výrobca vypracoval technickú dokumentáciu.

(27) V článku 3 bode 19 nariadenia sa vymedzuje „výrobok predstavujúci riziko“ ako „výrobok, ktorý môže negatívne ovplyvniť zdravie a bezpečnosť osôb vo všeobecnosti, zdravie a bezpečnosť na pracovisku, ochranu spotrebiteľov, životné prostredie, verejnú bezpečnosť a iné verejné záujmy, ktoré sú chránené príslušnými harmonizačnými právnymi predpismi Únie, a to v rozsahu, ktorý prekračuje rámec rizika považovaného za primerané a prijateľné vzhľadom na jeho zamýšľaný účel alebo v bežných a racionálne predvídateľných podmienkach používania dotknutého výrobku vrátane životnosti a prípadne uvedenia do prevádzky, inštalácie a požiadaviek na údržbu“.

(28) Kontaktné údaje nájdete na stránke: https://ec.europa.eu/growth/single-market/goods/building-blocks/market-surveillance/organisation_sk.

(29) Tieto možnosti pre výrobcu a dovozcu sa konkrétne uvádzajú vo väčšine sektorových právnych predpisov; ďalšie možné nápravné opatrenia sú uvedené v článku 16 nariadenia.

(30) Niektoré sektorové právne predpisy (napr. o bezpečnosti hračiek a ekodizajne) obsahujú podrobnejšie ustanovenia o lehotách, v ktorých musia hospodárske subjekty predložiť orgánom dohľadu nad trhom určitú dokumentáciu. Tieto naďalej platia.

(31) Alebo ak poskytovateľ logistických služieb narazí na problém s klientom alebo medzi klientom a výrobcom.

(32) V článku 41 ods. 1 nariadenia sa vyžaduje, aby členské štáty prijali ustanovenia o sankciách v tejto súvislosti a v súvislosti s ďalšími ustanoveniami nariadenia.

(33) Ako sú stanovené v rozhodnutí č. 768/2008/ES; modrá príručka obsahuje ďalšie usmernenia týkajúce sa povinností hospodárskych subjektov.

(34) Niektoré sektorové právne predpisy obsahujú odlišné vymedzenie výrobcu. Konkrétne v smernici Európskeho parlamentu a Rady 2009/125/ES z 21. októbra 2009 o vytvorení rámca na stanovenie požiadaviek na ekodizajn energeticky významných výrobkov (Ú. v. EÚ L 285, 31.10.2009, s. 10) je vynechaná časť „alebo si výrobok dáva navrhnúť alebo vyrobiť“.

(35) Príloha II k smernici Európskeho parlamentu a Rady 2000/14/ES z 8. mája 2000 týkajúca sa aproximácie právnych predpisov členských štátov vzhľadom na emisiu hluku v prostredí pochádzajúcu zo zariadení používaných vo voľnom priestranstve (Ú. v. ES L 162, 3.7.2000, s. 1) a časť 1 oddiel A bod 1 prílohy II k smernici Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (Ú. v. EÚ L 157, 9.6.2006, s. 24), v uvedenom poradí.

(36) Časť 1 oddiel B bod 1 prílohy II k smernici 2006/42/ES.

(37) Článok 4 ods. 1 smernice 2000/14/ES a článok 5 ods. 1 písm. e) smernice 2006/42/ES, v uvedenom poradí.

(38) Právne predpisy EÚ o hluku vo voľnom priestranstve (článok 4 ods. 2 smernice 2000/14/ES) a strojových zariadeniach [článok 2 písm. i) smernice 2006/42/ES] nepoužívajú pojem „dovozca“, ale uvádzajú „akúkoľvek osobu, ktorá uvádza [výrobok] na trh“.

(39) Okrem pyrotechnických výrobkov. Na základe článkov 4 a 5 nariadenia však môže byť splnomocnený zástupca vymenovaný aj pre pyrotechnické výrobky; v takom prípade bude mať úlohy, ktoré sú uvedené v článku 4.

(40) V prípade právnych predpisov o RoHS pri každom prijatom opatrení s cieľom zabezpečiť súlad [článok 8 písm. b) smernice Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (Ú. v. EÚ L 174, 1.7.2011, s. 88)] a v prípade právnych predpisov o dronoch pri každom prijatom opatrení s cieľom odstrániť nesúlad alebo bezpečnostné riziká [článok 7 ods. 2 písm. c) delegovaného nariadenia Komisie (EÚ) 2019/945 z 12. marca 2019 o bezpilotných leteckých systémoch a o prevádzkovateľoch bezpilotných leteckých systémov z tretích krajín (Ú. v. EÚ L 152, 11.6.2019, s. 1)].

(41) Príloha II k smernici 2000/14/ES, časť 1 oddiel A bod 1 prílohy II k smernici 2006/42/ES a príloha III k nariadeniu Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (Ú. v. EÚ L 88, 4.4.2011, s. 5), v uvedenom poradí.

(42) Článok 4 ods. 1 smernice 2000/14/ES, článok 5 ods. 1 písm. e) smernice 2006/42/ES a článok 7 nariadenia (EÚ) č. 305/2011, v uvedenom poradí.

(43) Ako je vymedzené v článku 2 bode 1 smernice Európskeho parlamentu a Rady 97/67/ES z 15. decembra 1997 o spoločných pravidlách rozvoja vnútorného trhu poštových služieb Spoločenstva a zlepšovaní kvality služieb (Ú. v. ES L 15, 21.1.1998, s. 14).

(44) Ako je vymedzené v článku 2 bode 2 nariadenia Európskeho parlamentu a Rady (EÚ) 2018/644 z 18. apríla 2018 o službách cezhraničného dodávania balíkov (Ú. v. EÚ L 112, 2.5.2018, s. 19).

(45) Ak orgán dohľadu nad trhom pritom narazí na problém, môže požiadať o pomoc orgán v inom členskom štáte prostredníctvom postupov a za podmienok uvedených v kapitole VI nariadenia.

(46) V súlade s článkom 7 ods. 1 nariadenia majú hospodárske subjekty (ako sú vymedzené v článku 3) povinnosť spolupracovať s orgánmi dohľadu nad trhom pri určitých opatreniach. V odôvodnení 24 nariadenia sa uvádza, že to zahŕňa kontaktné informácie hospodárskeho subjektu, ktorý má úlohy týkajúce sa výrobkov, na ktoré sa vzťahujú určité harmonizačné právne predpisy Únie, ak o to orgány požiadajú a ak hospodárske subjekty majú tieto informácie k dispozícii.

(47) Napríklad ak je na výrobku alebo pri ňom uvedený názov a kontaktné údaje hospodárskeho subjektu uvedeného v článku 4, ale v priebehu kontroly zistia, že sú falošné, napr. že adresa neexistuje alebo na danej adrese neexistuje uvedený subjekt.

(48) Obvykle je to výrobca (pokiaľ napríklad výrobca nezamýšľal uviesť výrobky na trh EÚ, ale iný hospodársky subjekt to napriek tomu urobil). To sa dá len vtedy, ak možno identifikovať výrobcu a jeho kontaktné údaje.